(ສພຊ) ໃນຕອນເຊົ້າຂອງວັນທີ 1 ມິຖຸນາ 2021 ທີ່ຫ້ອງປະຊຸມຄະນະເລຂາທິການສະພາແຫ່ງຊາດ ຕຶກ C (ຫລັກ 6) ນະຄອນຫລວງວຽງຈັນ, ໄດ້ມີກອງປະຊຸມທາງໄກລະຫວ່າງກຳມາທິການວຽກງານສະມາຊິກສະພາແຫ່ງຊາດ ແລະ ຄະນະສະມາຊິກສະພາແຫ່ງຊາດ ປະຈຳເຂດເລືອກຕັ້ງ ໂດຍການເປັນປະທານຮ່ວມຂອງທ່ານ ຄຳໃບ ດຳລັດ ຮອງປະທານສະພາແຫ່ງຊາດ ທັງເປັນຜູ້ຊີ້ນຳກຳມາທິການວຽກງານສະມາຊິກສະພາແຫ່ງຊາດ ແລະ ທ່ານ ສຸບັນ ສະວະບຸດ ປະທານກຳມາທິການວຽກງານສະມາຊິກສະພາແຫ່ງຊາດ ເຂົ້າຮ່ວມກອງປະຊຸມທາງໄກໃນຄັ້ງນີ້ມີບັນດາທ່ານຮອງປະທານກຳມາທິການວຽກງານສະມາຊິກສະພາແຫ່ງຊາດ, ຮອງເລຂາທິການສະພາແຫ່ງຊາດ, ປະທານ-ຮອງປະທານຄະນະສະມາຊິກສະພາແຫ່ງຊາດ ປະຈຳເຂດເລືອກຕັ້ງ, ຮອງຫົວໜ້າກົມ, ຫົວໜ້າ-ຮອງຫົວໜ້າພະແນກ ແລະ ພະນັກງານວິຊາການກ່ຽວຂ້ອງເຂົ້າຮ່ວມ.
ທັງນີ້, ເພື່ອປຶກສາຫາລືແລກປ່ຽນຄຳຄິດຄຳເຫັນ, ສ້າງຄວາມເປັນເອກະພາບໃນການເຄື່ອນໄຫວຂອງທ້ອງຖິ່ນ, ເຮັດໃຫ້ນິຕິກຳຮັບໃຊ້ການເຄື່ອນໄຫວ ແລະ ການຈັດຕັ້ງປະຕິບັດວຽກງານຂອງທ້ອງຖິ່ນ ມີຄວາມຖືກຕ້ອງ ແລະ ຮັບປະກັນຕາມກົດໝາຍກຳນົດ ແລະ ຮັບປະກັນການສ້າງຕັ້ງກົງຈັກເສນາທິການຂອງສະພາປະຊາຊົນແຂວງ ເປັນລະບົບຄົບຊຸດ, ມີຄວາມສອດຄ່ອງກັບສະພາບການເຄື່ອນໄຫວໃນປັດຈຸບັນ.
ກອງປະຊຸມ, ໄດ້ຮັບຟັງການສະເໜີຮ່າງມະຕິຂອງຄະນະປະຈໍາສະພາແຫ່ງຊາດ ວ່າດ້ວຍການຈັດຕັ້ງ ແລະ ການເຄື່ອນໄຫວຂອງຄະນະສະມາຊິກສະພາແຫ່ງຊາດ ປະຈໍາເຂດເລືອກຕັ້ງ ຈາກທ່ານ ສຸບັນ ສະວະບຸດ ປະທານກຳມາທິການວຽກງານສະມາຊິກສະພາແຫ່ງຊາດ; ສະເໜີກ່ຽວກັບການສ້າງຕັ້ງກົງຈັກເສນາທິການ ຂອງສະພາປະຊາຊົນຂັ້ນແຂວງ ຈາກທ່ານ ຄຳສິງ ໄຊສົມແພງ ຮອງປະທານກຳມາທິການວຽກງານສະມາຊິກສະພາແຫ່ງຊາດ ແລະ ຮັບຟັງແຈ້ງຜົນຂອງກອງປະຊຸມຄະນະປະຈໍາສະພາແຫ່ງຊາດ ວ່າດ້ວຍກາໝາຍຂອງສະພາປະຊາຊົນຂັ້ນແຂວງ ຈາກທ່ານ ວຽງແກ້ວ ວັນນະຈັກ ຮອງປະທານກຳມາທິການວຽກງານສະມາຊິກສະພາແຫ່ງຊາດ; ພ້ອມນັ້ນ, ກອງປະຊຸມໄດ້ປະກອບຄຳຄິດຄຳເຫັນຢ່າງມີຈຸດສຸມ ແລະ ກົງໄປກົງມາ.
ໃນຕອນທ້າຍຂອງກອງປະຊຸມ, ທ່ານ ຄຳໃບ ດຳລັດ ໄດ້ກ່າວວ່າ: ໃນໄລຍະເວລາເຄິ່ງວັນຂອງການປະຊຸມ ບັນດາທ່ານຜູ້ແທນກອງປະຊຸມ ໄດ້ເປັນເຈົ້າການສຸມໃສ່ຄົ້ນຄວ້າ, ປະກອບຄຳຄິດຄຳເຫັນຕໍ່ເນື້ອໃນ ແລະ ບັນຫາຕ່າງໆ ເຊິ່ງຍົກໃຫ້ເຫັນທາງດ້ານກົດໝາຍ, ນິຕິກຳທີ່ກຳນົດອອກ ແລະ ການເຄື່ອນໄຫວບົດຮຽນຕົວຈິງຢູ່ທ້ອງຖິ່ນຂອງຕົນ ລວມທັງຂໍ້ສະເໜີຕ່າງໆ ອັນໄດ້ເຮັດໃຫ້ກອງປະຊຸມ ມີບັນຍາກາດຟົດຟື້ນດີ, ເນື້ອໃນເລິກເຊິ່ງ ໃນລັກສະນະສ້າງສັນ ຢ່າງກົງໄປກົງມາ ເຊິ່ງເປັນບ່ອນອີງພື້ນຖານທີ່ສຳຄັນ ໃຫ້ແກ່ກຳມາທິການວຽກງານສະມາຊິກສະພາແຫ່ງຊາດ ນຳໄປຄົ້ນຄວ້າ, ພິຈາລະນາ ແລະ ປັບປຸງຕາມຄຳເຫັນຂອງບັນດາທ່ານ ເພື່ອໃຫ້ທຸກບັນຫາທີ່ໄດ້ຍົກຂຶ້ນມານັ້ນ ໄດ້ຮັບການແກ້ໄຂ, ປັບປຸງຢ່າງຖືກຕ້ອງ, ສອດຄ່ອງກັບສະພາບຈຸດພິເສດຂອງແຕ່ລະແຂວງ ແລະ ເປັນເອກະພາບກັນ ທາງດ້ານຫລັກການຢ່າງສົມເຫດສົມຜົນ; ທ່ານຍັງໄດ້ກ່າວຕື່ມວ່າຜົນສຳເລັດກອງປະຊຸມຄັ້ງນີ້ ມີຄວາມໝາຍສຳຄັນຫລາຍຕໍ່ວຽກງານຂອງສະພາແຫ່ງຊາດ ແລະ ສະພາປະຊາຊົນຂັ້ນແຂວງ ໂດຍສະເພາະຄະນະສະມາຊິກສະພາແຫ່ງຊາດ ເຊິ່ງແມ່ນກົງຈັກຂອງສະພາແຫ່ງຊາດ ປະຈຳຢູ່ເຂດເລືອກຕັ້ງ ແລະ ເປັນປະໂຫຍດໃຫ້ແກ່ກຳມາທິການວຽກງານສະມາຊິກສະພາແຫ່ງຊາດ ໃນຖານະທີ່ເປັນເສນາທິການໃຫ້ແກ່ຄະນະປະຈຳສະພາແຫ່ງຊາດ ເພື່ອສ້າງຄວາມເຂັ້ມແຂງໃຫ້ແກ່ການເຄື່ອນໄຫວວຽກງານຂອງຄະນະສະມາຊິກສະພາແຫ່ງຊາດ ປະຈຳເຂດເລືອກຕັ້ງ ແລະ ສະພາປະຊາຊົນຂັ້ນແຂວງ ເປັນຕົ້ນລະບອບແບບແຜນວິທີເຮັດວຽກ, ກົນໄກປະສານງານ ແລະ ອື່ນໆ ລວມທັງການຄົ້ນຄວ້າປັບປຸງກົງຈັກເສນາທິການຂອງສະພາປະຊາຊົນຂັ້ນແຂວງ ເຊິ່ງຜ່ານມາເຫັນວ່າຍັງບໍ່ທັນເປັນເອກະພາບກັນໃນບາງດ້ານ ກໍຍ້ອນວ່າເປັນສະພາປະຊາຊົນຂັ້ນແຂວງຊຸດທຳອິດ ແນ່ນອນການເຄື່ອນໄຫວວຽກງານ ກໍມີລັກສະນະທັງເຮັດທັງຖອດຖອນບົດຮຽນ. ສະນັ້ນ, ໃນສະພາປະຊາຊົນຂັ້ນແຂວງ ຊຸດທີ II ກໍຈະໄດ້ພ້ອມກັນຄົ້ນຄວ້າປັບປຸງໃນບາງດ້ານຕື່ມ ໂດຍສະເພາະກົງຈັກເສນາທິການ ເພື່ອຮັບປະກັນໃຫ້ແກ່ການປະຕິບັດສິດ, ໜ້າທີ່ ຂອງສະພາປະຊາຊົນຂັ້ນແຂວງ ກໍຄືສະມາຊິກສະພາປະຊາຊົນຂັ້ນແຂວງ ຕາມທີ່ໄດ້ກຳນົດໄວ້ໃນກົດໝາຍ ຢ່າງມີປະສິດທິຜົນ.
ແຫຼ່ງຂ່າວທີ່ມາ: ສະພາແຫ່ງຊາດ